Szám:24-6/2018/T

**Jegyzőkönyv**

**Készült**: A Térségfejlesztési Bizottság 2018. április 26-án, a Megyeháza Zrínyi Miklós termében tartott üléséről

**Jelen vannak**: a mellékelt jelenléti ív szerint

**Fodor Márk**: A Térségfejlesztési Bizottság az együttes ülést követően önállóan folytatja munkáját, melynek keretében két napirendi pontot tárgyal a korábbiakban elfogadott napirend szerint.

**Tájékoztató a Zalaerdő Zrt. gazdálkodásáról. Tájékoztató a zalai erdők helyzetéről**

**Fodor Márk**: Köszönti az ülésen Rosta Gyula urat, a Zalaerdő Zrt. vezérigazgatóját és kéri, hogy adjon egy kis összefoglalást a társaság tevékenységéről.

**Rosta Gyula**: Köszöni a meghívást és elmondja, hogy az egyik legnagyobb zalai állami vállalatként mutathatja be a Zalaerdő Zrt. tevékenységét, melynek sokrétű feladatai között az erdőgazdálkodás és a turizmusfejlesztés is jelentős súlyt képvisel. Kiemeli, hogy összefoglalója az állami erdőkre vonatkozik, de jelentős részarányt képviselnek a megyében a magántulajdonú erdők is. A klímaváltozás sajnos már náluk is érzékelhető, figyelniük kell arra, hogy ne használják túl az erdőket, nem vághatják akárhogy azokat. A jogszabályoknak megfelelően kell tevékenykedniük. Gazdasági eredményeiket nézve elmondhatja, hogy a 22 ilyen cég közül a Zalaerdő Zrt. áll az első helyen és árbevétel arányos nyereségük alapján bekerültek a TOP 500 vállalat közé. Jó erdőkkel rendelkeznek, így nagy mennyiségű faanyagot kell piacra juttatniuk. A foglalkoztatottakkal kapcsolatban elmondja, hogy általában 420 főt alkalmaznak a társaságnál, de az utóbbi években sok közmunkást is alkalmaztak, így időnként a közel 800 főt is elérte az összlétszám. Cégüknél is gondot jelent a munkaerő elvándorlás, ezért igyekeznek emelni a jövedelemszintet, hogy megállítsák ezt. Az elmúlt két évben összesen 15-16%-os volt a bérfejlesztés.

A jelenlévők biztosan ismerik a szociális tűzifa programot, melyben részt vesz a Zalaerdő Zrt. is és az elmúlt időszakban közel 8 ezer m3 fát juttattak el időben a jogosultakhoz.

**Pálinkás Róbert**: Vezérigazgató úr mindig nagyon szerényen beszél a cég eredményeiről, ezért elmondja most ő, hogy a Vadász Kamarával közösen fel kell készülniük a 2021-es Vadászati Világkiállításra, melynek Magyarország ad majd otthont, s az előkészületekhez jelentős mértékben járult hozzá a Zalaerdő Zrt. Zala megye 3 programmal vesz részt a világkiállítás rendezvényeinek sorában: a sohollári vadászati évadnyitóval, melynek keretében a Zalaerdő egy gímszarvas szobor felállítását tervezi, valamint a zalaegerszegi Vadpörkölt Fesztivállal és a keszthelyi Vadászati Kiállítással.

**Bene Csaba**: Gratulál a cég által végzett tevékenységekhez és a kilátótorony felújításhoz a kanizsai Csónakázó-tónál. Kiemeli, hogy neki különösen szimpatikus a társaság közjóléti tevékenysége, melyről iskolaigazgatóként rendszeresen kap hírleveleket. Megemlíti, hogy a hírek szerint az elmúlt időszakban szúkárosodás miatt csökkent a kitermelhető fa mennyisége a területen. Mostanra megállt már ez a káros folyamat?

**Rosta Gyula**: Valamelyest csökkent már a beteg fák aránya, úgy tűnik, hogy a nagy részét kitermelték már.

**Völgyi Zoltán**: A napokban lehetett hallani a csömödéri horgásztó körüli problémákról. Pontosan hogy’ áll most a helyzet?

**Rosta Gyula**: Két évvel ezelőtt különleges besorolású területként a minisztériumtól megkapta a Zalaerdő Zrt. a tó használati és vagyonkezelői jogát, mivel a horgászturizmus fejlesztésében is érdekeltek, felvállalták ezt a haszonbérletet. A tó tulajdonosa, egy osztrák magánszemély azonban megtámadta ezt, melynek következményeként felfüggesztették a különleges besorolást, s ezzel megszűnt a haszonbérleti szerződésük.

**Völgyi Zoltán**: Telepítettek halat a tóba a szerződés ideje alatt? Mi lesz most annak a sorsa?

**Rosta Gyula**: Igen telepítettek, de a befektetés és a kivett haszon között most úgy tűnik „0” az egyenleg.

**Strázsai Zoltán**: Polgármesterekkel tart kapcsolatot és a köszönetüket szeretné tolmácsolni a Zalaerdő Zrt. felé a szociális tűzifa programban a szállítás megoldásához nyújtott segítségért, melyben a társaság rendkívül konstruktív volt. Kérdezi, hogy a kitermelt fa mekkora részét értékesítik Magyarországon a bútoripar, illetve más ipari felhasználók részére? Bővülhet-e az értékesítés a gazdaságfejlesztés révén?

**Rosta Gyula**: A tulajdonosi igénynek megfelelően az elérhető legmagasabb áron kell értékesíteniük, így nem zárhatják ki a külföldieket, de aki Magyarországon piacképes áron meg tudja venni az általuk kitermelt fát, azzal szerződést kötnek. A kitermelt fának jelentős része egyébként Magyarországon hasznosul, kb. 40%, a többi pedig külföldön. Megemlíti, hogy többek közt a papíripar számára alkalmas anyagokat Magyarországon nem tudják eladni. Ugyanakkor úgy véli, hogy a magyar vállalkozások versenyképességének javulásával növekszik majd a belföldi értékesítési arány. Sikerként említi, hogy a megyei fűrészipari vállalkozások legnagyobb részét sikerült fenntartani a nehézségek ellenére is.

**Fodor Márk**: Mennyit költenek a közjóléti beruházásokra?

**Rosta Gyula**: A közjóléti tevékenységek tavalyi évi eredménye mínusz 154 millió forint volt, de ez is az alapfeladataik közé tartozik és amíg ennek költségei fedezhetők egyéb tevékenységeikből, addig folytatják ezt a tevékenységet egy normális logika mentén. A csömödéri vasutat azonban mindenképpen megőrzik és szeretnék feltárni a szentpéterföldei völgyet is a közeljövőben. Elmondja, hogy az elmúlt 5 évben közel 40%-kal nőtt a cég vagyona, melyben főleg épületek és a géppark megújítása játszott szerepet.

**Baumgartner László**: Milyen fejlesztéseket terveznek az előbb szentpéterföldei völgyként említett területen, amelyet ők Bánokszentgyörgyként említenek inkább?

**Rosta Gyula**: A halnevelőt szeretnék felújítani idegenforgalmi céllal, vendégházakat alakítanának ki és horgásztatást végeznének a területen.

**Fodor Márk**: Ha nincs további kérdés, akkor szavazásra bocsátja a napirendi pontot.

**25/2018. (IV.26.) TB számú határozat:**

A Zala Megyei Közgyűlés Térségfejlesztési Bizottsága 11 igen szavazattal egyhangúlag elfogadta a Zalaerdő Zrt. gazdálkodásáról és a zalai erdők helyzetéről szóló tájékoztatóját és javasolta közgyűlés elé terjesztését.

**A Zala Megyei Értéktár Bizottság új tagjainak megválasztása**

**Fodor Márk**: Megkérdezi, hogy van-e valakinek észrevétele, kérdése az előterjesztésben foglaltakkal kapcsolatban.

*Mivel ilyen nem merül fel, szavazásra bocsátja az előterjesztésben foglaltakat, melyről a bizottság az alábbi határozatot hozza:*

**26/2018. (IV.26.) TB számú határozat:**

A Zala Megyei Közgyűlés Térségfejlesztési Bizottsága 11 igen szavazattal egyhangúlag jóváhagyta a Zala Megyei Értéktár Bizottság új tagjainak megválasztására vonatkozó javaslatot és közgyűlés elé terjesztésre javasolta.

**Fodor Márk**: Megköszöni a részvételt és az ülést lezárja.

k.m.f

Fodor Márk Dr. Fekete Zoltán Térségfejlesztési Bizottság elnöke Térségfejlesztési Bizottság alelnöke